C 193/3

Konklużjonijiet tal-Kunsill u tar-Rappreżentanti tal-Gvernijiet tal-Istati Membri mlaqqgħin fil-Kunsill dwar il-ħolqien ta’ opportunitajiet għaż-żgħażagħ f’żoni rurali u remoti

(2020/C 193/03)

IL-KUNSILL U R-RAPPREŻENTANTI TAL-GVERNIJIET TAL-ISTATI MEMBRI MLAQQGĦIN FIL-KUNSILL,

FILWAQT LI JIRRIKONOXXU LI:

1. Jenħtieġ li ż-żgħażagħ kollha jkollhom opportunitajiet indaqs fil-kuntest tal-iżvilupp personali u professjonali tagħhom, irrispettivament mill-ostakli, inkluż l-isfidi ġeografiċi. Dawn l-isfidi jikbru fi żminijiet ta’ kriżijiet globali bħall-coronavirus ġdid (COVID-19), li jġibu magħhom tfixkil fis-soċjetà u konsegwenzi ekonomiċi, u jistgħu wkoll idgħajfu u jiżolaw liż-żgħażagħ.

2. L-Aġenda Strateġika tal-UE 2019–2024 ( 1 ) tirrikonoxxi li l-inugwaljanzi, li jaffettwaw liż-żgħażagħ b’mod partikolari, huma ta’ riskju politiku, soċjali u ekonomiku kbir; qed jiżviluppaw firdiet ġenerazzjonali, territorjali u edukattivi u qed jitfaċċaw forom ġodda ta’ esklużjoni.

3. Sa ftit żmien ilu, kważi terz tal-popolazzjoni tal-UE kienet tgħix f’territorju rurali, inkluż numru sinifikanti ta’ żgħażagħ ( 2 ) . Huwa ċar li hemm id-differenzi bejn l-Istati Membri fir-rigward tad-densità tal-popolazzjoni u l-istruttura demografika, kemm f’żoni rurali kif ukoll f’żoni remoti. Min-naħa l-oħra, l-urbanizzazzjoni bħala waħda mill-ixpruni ewlenin tal-bidla titqies li għandha impatt sinifikanti fuq il-politiki futuri tal-UE ( 3 )

4. Il-popolazzjoni tal-Unjoni Ewropea qed tixjieħ. Dan il-proċess huwa aktar evidenti f’żoni rurali u remoti u, bħala konsegwenza, dawn iż-żoni għandhom sehem akbar ta’ persuni akbar fl-età fi Stati Membri differenti ( 4 ) . Dawn l-iżbilanċi interġenerazzjonali u ġeografiċi, b’mod partikolari meta kkombinati ma’ kundizzjonijiet soċjoekonomiċi ifqar, joħolqu sfidi għall-ħolqien u ż-żamma ta’ servizzi ta’ appoġġ komprensivi u infrastrutturi ta’ servizzi sostenibbli li jwieġbu għall-ħtiġijiet ta’ kulħadd, li sussegwentement jistgħu jħallu effett fit-tul fuq il-koeżjoni soċjali u s-solidarjetà f’żoni rurali u remoti.

5. L-ugwaljanza u n-nondiskriminazzjoni, l-inklużjoni u l-parteċipazzjoni taż-żgħażagħ huma fost il-prinċipji gwida li jirfdu l-Istrateġija tal-UE għaż-Żgħażagħ 2019 – 2027, li tqis il-fehmiet taż-żgħażagħ kif espressi fl-Għanijiet Ewropej dwar iż-Żgħażagħ u fil-proċess ta’ Djalogu tal-UE maż-Żgħażagħ. B’mod partikolari, l-Għan Ewropew dwar iż-Żgħażagħ Nru 6 (Appoġġ għall-Iżvilupp taż-Żgħażagħ Rurali) għandu l-għan li joħloq kundizzjonijiet li jippermettu liż-żgħażagħ jaċċessaw id-drittijiet tagħhom u jilħqu l-potenzjal tagħhom f’żoni rurali.

6. Il-kwistjonijiet ambjentali u klimatiċi ġew identifikati miż-żgħażagħ bħala wieħed mill-oqsma li l-UE jeħtieġ li tindirizza bħala prijorità ewlenija ( 5 ) . Il-ġlieda kontra t-tibdil fil-klima hija waħda mill-fatturi ewlenin fit-tfassil tal-politiki futuri ( 6 ) . Peress li l-iżvilupp rurali u l-fondi strutturali tal-UE jaqdu rwol importanti fil-kisba tal-objettivi ambjentali tal-UE kif ukoll fil-ġlieda kontra t-tibdil fil-klima, jenħtieġ li jiġu kkunsidrati opportunitajiet addizzjonali relatati ma’ setturi bħall-agrikoltura, il-forestrija, is-sajd jew it-turiżmu għaż-żgħażagħ f’żoni rurali u remoti.

FILWAQT LI JIKKUNSIDRAW:

9. Il-proċess tal-urbanizzazzjoni u l-effetti possibbli tiegħu fuq iż-żoni rurali u remoti, speċjalment fir-rigward tal-proporzjon tal-popolazzjoni (persuni aktar żgħażagħ/akbar fl-età, nisa/irġiel ( 13 ) , gradwati żgħażagħ/żgħażagħ mhux gradwati) u l-ħtieġa li jiġu żgurati d-disponibbiltà u l-aċċessibbiltà tas-servizzi pubbliċi u kummerċjali, l-attivitajiet li jitwettqu fil-ħin liberu, l-impjiegi u l-edukazzjoni ta’ kwalità, l-infrastrutturi diġitali u fiżiċi, it-trasport pubbliku, l-abitazzjoni, il-faċilitajiet soċjali u tas-saħħa kif ukoll is-sostenibbiltà tar-riżorsi naturali.

10. L-importanza li jiġu inklużi l-ideat, l-opinjonijiet u l-kreattività taż-żgħażagħ fl-Istati Membri, inkluż dawk li nġabru matul is-Seba’ Ċiklu ta’ konsultazzjonijiet dwar id-Djalogu tal-UE maż-Żgħażagħ, kif ukoll il-kontributi li saru matul il-Konferenza tal-UE dwar iż-Żgħażagħ li saret f’Zagreb f’Marzu 2020 ( 14 ) fil-qafas tas-sottotema speċifika “Opportunitajiet għaż-Żgħażagħ Rurali”.

12. L-impenn tal-Unjoni Ewropea u tal-Istati Membri tagħha biex jimplimentaw l-Aġenda 2030 għall-Iżvilupp Sostenibbli tan-Nazzjonijiet Uniti u l-Għanijiet ta’ Żvilupp Sostenibbli tagħha, b’mod partikolari fir-rigward tal-miri tal-insedjamenti umani u dawk relatati maż-żgħażagħ.

13. Il-ħidma fost iż-żgħażagħ bħala strument siewi biex jiġu indirizzati d-disparitajiet bejn l-ambjenti rurali u urbani, minħabba l-potenzjal tagħha biex tgħin tinvolvi liż-żgħażagħ (li jkunu ġejjin minn gruppi differenti ta’ età u minn sfondi differenti), inkluż dawk li huma f’riskju li jiġu esklużi, f’tipi differenti ta’ attivitajiet fi ħdan il-komunitajiet lokali rispettivi tagħhom.

14. L-opportunitajiet ta’ impjieg offruti permezz ta’ attivitajiet intraprenditorjali, inkluż l-involviment f’intrapriżi soċjali ( 18 ) . Din tal-aħħar hija għodda li tippermetti liż-żgħażagħ jindirizzaw sew l-isfidi soċjali u dawk relatati mal-impjieg u toffri l-possibbiltà li r-riżorsi naturali u umani eżistenti jintużaw b’mod effettiv u sostenibbli.

15. F’dan il-kuntest, l-attivitajiet fi ħdan l-Ekonomija Soċjali u Solidali (SSE) ( 19 ) , li jistgħu jikkontribwixxu għat-titjib tas-sitwazzjoni ekonomika u soċjali taż-żoni rurali u remoti, u konsegwentement jagħmluha possibbli li jiġu indirizzati l-ħtiġijiet u l-aspirazzjonijiet taż-żgħażagħ li jgħixu f’żoni rurali u remoti.

16. Il-volontarjat, bħala wieħed mill-espressjonijiet taċ-ċittadinanza attiva li jista’ jgħin jiżgura l-inklużjoni soċjali taż-żgħażagħ f’żoni rurali u remoti kif ukoll jippromwovi s-solidarjetà bejn il-ġenerazzjonijiet f’żoni rurali u remoti, b’mod partikolari biex jikkontribwixxi għar-reżiljenza tal-komunitajiet biex dawn jiffaċċjaw sitwazzjonijiet negattivi u kriżijiet bħall-COVID-19.

17. Il-kooperazzjoni transkonfinali bejn iż-żoni remoti u rurali fir-reġjuni tal-fruntiera tal-Istati Membri li tista’ tappoġġa l-iżvilupp tagħhom, u b’hekk tagħti opportunitajiet addizzjonali liż-żgħażagħ fil-qasam tal-edukazzjoni u t-taħriġ, ix-xogħol, is-saħħa, l-attivitajiet soċjali u dawk li jitwettqu fil-ħin liberu.

JISTIEDEN LILL-ISTATI MEMBRI, F’KONFORMITÀ MAL-PRINĊIPJU TAS-SUSSIDJARJETÀ U FIL-LIVELLI XIERQA, BIEX:

18. Jippromwovu approċċi transettorjali meta jkunu qed jiżviluppaw politiki dwar iż-żgħażagħ u strateġiji relatati li jkollhom l-għan li jnaqqsu l-inugwaljanzi bejn iż-żoni urbani u dawk rurali/remoti.

19. Jinkludu pjanijiet ta’ azzjoni jew miżuri fl-istrateġiji u l-politiki rilevanti, fejn xieraq, li jirriflettu l-perspettiva u l-fehmiet taż-żgħażagħ f’żoni rurali u remoti. Jenħtieġ li dawn il-pjanijiet ta’ azzjoni u l-miżuri jiġu żviluppati abbażi tal-għarfien, l-evidenza, l-aħjar prattiki, il-konsultazzjonijiet maż-żgħażagħ infushom kif ukoll id-data miġbura u diżaggregata, inkluż skont is-sess, id-diżabbiltà u perspettivi rilevanti oħra, b’mod partikolari fejn is-servizzi u/jew l-infrastrutturi rilevanti huma nieqsa minnhom jew jeħtieġ li jittejbu.

20. Jippromwovu mudelli effettivi ta’ kooperazzjoni intermuniċipali fil-qasam taż-żgħażagħ f’żoni rurali u remoti sabiex jiżdied l-għarfien u jiġu kondiviżi l-aħjar prattiki u l-evidenza fost il-fornituri ta’ servizzi differenti.

21. Jippromwovu u jiffaċilitaw iċ-ċittadinanza attiva u l-parteċipazzjoni sinifikanti taż-żgħażagħ li jkunu ġejjin minn sfondi differenti f’żoni rurali u remoti fil-proċessi tat-teħid ta’ deċiżjonijiet dwar kwistjonijiet li jaffettwawhom permezz ta’ għodod xierqa, bħal kunsilli lokali taż-żgħażagħ u modi innovattivi/alternattivi ta’ parteċipazzjoni; irawmu l-kooperazzjoni bejn l-amministrazzjoni rilevanti fil-livelli kollha, fejn xieraq, filwaqt li jwettqu konsultazzjonijiet pubbliċi (analogi jew diġitali) bħala għodda biex jikkomunikaw maż-żgħażagħ; jinkoraġġixxu lill-amministrazzjonijiet pubbliċi jiffaċilitaw ix-xogħol ta’ organizzazzjonijiet immexxija miż-żgħażagħ; u jappoġġaw lill-atturi rilevanti li jipprovdu attivitajiet ta’ ħidma fost iż-żgħażagħ fil-livelli kollha, inkluż sensibilizzazzjoni fost iż-żgħażagħ.

22. Jippromwovu u jtejbu aktar il-fehim, id-djalogu u s-solidarjetà interġenerazzjonali sabiex jappoġġaw skambji bejn il-ġenerazzjonijiet li jkunu ta’ benefiċċju reċiproku, u jinkoraġġixxu liż-żgħażagħ biex isiru u jibqgħu involuti b’mod attiv fil-ħajja tal-komunitajiet lokali f’żoni rurali u remoti, inkluż f’azjendi agrikoli tal-familja.

23. Jippromwovu aktar attivitajiet aċċessibbli ta’ volontarjat u ta’ solidarjetà bħala għodda għall-inklużjoni soċjali taż-żgħażagħ kollha, speċjalment dawk f’żoni rurali u remoti.

24. Jagħmlu sforz akbar biex jiżguraw mezzi tat-trasport pubbliku li jkunu regolari, sostenibbli u affordabbli sabiex ikun hemm konnessjoni aħjar bejn iż-żoni urbani u dawk rurali u remoti.

25. Fejn xieraq, itejbu l-infrastruttura tat-teknoloġija tal-informazzjoni (IT), inkluż konnessjoni broadband b’veloċità għolja, sabiex jiżdied l-aċċess għall-użu ta’ teknoloġiji u servizzi diġitali.

26. , fejn rilevanti, jaġġornaw dawk eżistenti kif ukoll l-aċċess remot għaż-żgħażagħ li jgħixu f’żoni rurali u remoti għal tipi differenti ta’ servizzi, inkluż servizzi ta’ ħidma għaż-żgħażagħ, bħal ħidma diġitali u intelliġenti fost iż-żgħażagħ; barra minn hekk, jinkoraġġixxu l-istabbiliment ta’ servizzi mobbli differenti, bħal dawk għall-ħin liberu u ta’ konsulenza, kif ukoll ta’ ċentri ta’ servizz multifunzjonali. Fejn xieraq, jippromwovu l-ħolqien ta’ spazji għaż-żgħażagħ ( 20 ) jewfejn rilevanti, jaġġornaw dawk eżistenti kif ukoll l-aċċess remot għaż-żgħażagħ li jgħixu f’żoni rurali u remoti għal tipi differenti ta’ servizzi, inkluż servizzi ta’ ħidma għaż-żgħażagħ, bħal ħidma diġitali u intelliġenti fost iż-żgħażagħ; barra minn hekk, jinkoraġġixxu l-istabbiliment ta’ servizzi mobbli differenti, bħal dawk għall-ħin liberu u ta’ konsulenza, kif ukoll ta’ ċentri ta’ servizz multifunzjonali.

JISTIEDEN LILL-ISTATI MEMBRI U LILL-KUMMISSJONI EWROPEA, FI ĦDAN L-OQSMA TA’ KOMPETENZI RISPETTIVI TAGĦHOM, BIEX:

27. Jippromwovu sinerġiji bejn inizjattivi u strumenti differenti tal-UE fil-qasam taż-żgħażagħ u lil hinn minnu, bħall-Erasmus+, il-Garanzija għaż-Żgħażagħ, il-Korp Ewropew ta’ Solidarjetà, il-Fond Soċjali Ewropew jew l-Interreg tal-UE ( 21 ) , bil-għan ta’ sensibilizzazzjoni msaħħa għaż-żgħażagħ li jgħixu f’żoni rurali u remoti, il-faċilitazzjoni tal-aċċess tagħhom għal dawn il-programmi, u s-simplifikazzjoni amministrattiva, bħala mezz biex jiġu indirizzati l-isfidi li qed jiffaċċjaw.

28. Jinkoraġġixxu l-iskambju tal-aħjar prattiki filwaqt li jintużaw l-opportunitajiet ipprovduti minn programmi u politiki relatati maż-żgħażagħ bħall-Erasmus+, il-Korp Ewropew ta’ Solidarjetà u l-Garanzija għaż-Żgħażagħ, kif ukoll strumenti rilevanti oħra tal-UE bħall-Fond Agrikolu Ewropew għall-Iżvilupp Rurali u l-Fond Ewropew għall-Iżvilupp Reġjonali, sabiex jittejbu l-impjegabbiltà, il-mobbiltà u l-parteċipazzjoni, kif ukoll biex jiġu promossi l-valuri tal-UE ( 22 ) ; biex jiġu kondiviżi l-prattiki fl-iżvilupp tas-solidarjetà u tal-komunità, speċjalment fi żminijiet ta’ kriżi; u biex tiżdied il-koeżjoni soċjali fil-komunitajiet rurali u remoti.

29. Jorganizzaw attivitajiet ta’ tagħlim reċiproku, bħal seminars, attivitajiet ta’ tagħlim bejn il-pari jew forom rilevanti oħra ta’ kooperazzjoni formali u mhux formali li jistgħu jinvolvu lil partijiet ikkonċernati minn oqsma ta’ politika differenti, inkluż żgħażagħ li jkunu ġejjin minn sfondi ġeografiċi u kulturali differenti, sabiex tiġi esplorata l-kooperazzjoni transsettorjali u intrareġjonali fl-aċċess għas-servizzi.

30. Ikomplu jippromwovu l-attraenza taż-żoni rurali u remoti, b’enfasi speċifika fuq il-benefiċċji u l-opportunitajiet tagħhom fir-rigward tar-riżorsi naturali disponibbli, fejn xieraq, u l-użu sostenibbli tagħhom sabiex jiżdied l-għarfien dwar il-potenzjal għal attivitajiet intraprenditorjali u tal-SSE ( 23 ) , b’kont meħud li l-attivitajiet agrikoli eżistenti, fejn rilevanti, jenħtieġ li jiġu ppreservati u promossi kemm jista’ jkun.

31. Jagħmlu sforz akbar biex itejbu l-għarfien, il-ħiliet, il-kompetenzi u l-kunfidenza fost iż-żgħażagħ biex dawn jidħlu fid-dinja tan-negozju, fejn xieraq b’enfasi fuq in-nisa żgħażagħ ( 24 ) , b’kont meħud tal-potenzjal għal attivitajiet ta’ intraprenditorija u tal-SSE f’żoni rurali u remoti.

32. Jieħdu kont tal-ambjent u t-tibdil fil-klima, u b’mod partikolari l-aħħar rapporti xjentifiċi dwar it-tnejn li huma, meta jifformulaw politiki u miżuri futuri relatati maż-żgħażagħ għal żoni rurali u remoti, u, fejn xieraq, jipprovdu edukazzjoni, taħriġ u aċċess rilevanti għall-informazzjoni sabiex jiżdied l-għarfien u titrawwem il-parteċipazzjoni fi kwistjonijiet ambjentali u klimatiċi fost iż-żgħażagħ li jgħixu f’żoni rurali u remoti.

33. Fejn xieraq, jagħmlu sforz akbar biex iħeġġu liż-żgħażagħ jinvolvu ruħhom f’attivitajiet agrikoli ( 25 ) u ekonomiċi oħra f’żoni rurali u remoti, bis-saħħa ta’ mezzi differenti bħal għotjiet biex jinbeda negozju, inċentivi fir-rigward tad-dħul, inizjattivi li ż-żgħażagħ jieħdu minn jeddhom u edukazzjoni u taħriġ immirati lejhom.

34. Jinkoraġġixxu l-kooperazzjoni bejn il-partijiet ikkonċernati rilevanti bl-għan ġenerali li jiġi sodisfatt id-dritt għal edukazzjoni, taħriġ u tagħlim tul il-ħajja ta’ kwalità u inklużivi għaż-żgħażagħ f’żoni rurali u remoti, b’enfasi partikolari fuq it-tnaqqis tat-tluq bikri mill-iskola u ż-żieda fl-opportunitajiet għal aċċess ugwali għall-edukazzjoni, it-taħriġ u x-xogħol.

35. Jippromwovu l-edukazzjoni u t-taħriġ diġitali kif ukoll opportunitajiet ta’ tagħlim mhux formali u xogħol fost iż-żgħażagħ biex itejbu l-livell ġenerali tal-ħiliet u l-kompetenzi diġitali, kif ukoll jevitaw l-iżolament taż-żgħażagħ f’żoni rurali u remoti u jtaffu l-impatt ta’ kriżijiet bħall-COVID-19, pereżempju billi jiffaċilitaw l-aċċess għall-Internet u l-apparat tal-ICT ( 26 ) , fejn xieraq, fiż-żoni rurali u remoti kollha.

36. Irawmu l-kooperazzjoni bejn iż-żoni rurali u remoti tal-fruntiera tal-UE, filwaqt li jisfruttaw programmi rilevanti bħall-Interreg tal-UE, sabiex jiżdiedu l-opportunitajiet għaż-żgħażagħ lokali.

37. Ikomplu jikkunsidraw u jirriflettu fuq kwistjonijiet li jaffettwaw liż-żgħażagħ f’żoni rurali u remoti fl-implimentazzjoni ta’ inizjattivi attwali - kif ukoll fl-iżvilupp ta’ oħrajn ġodda - bħal viżjoni fit-tul għal żoni rurali, u fejn xieraq fil-kuntest ta’ attivitajiet relatati mal-Konferenza dwar il-Ġejjieni tal-Ewropa; iż-Żona Ewropea tal-Edukazzjoni sal-2025; il-Pjan ta’ Azzjoni għall-Edukazzjoni Diġitali aġġornat; il-Patt Klimatiku; u Garanzija għaż-Żgħażagħ imsaħħa.

JISTIEDEN LILL-KUMMISSJONI EWROPEA BIEX:

38. Tikkunsidra r-riċerka u l-analiżi, bl-użu ta’ għodod eżistenti bħal Youth Wiki, u tiġbor data diżaggregata (inkluż skont is-sess, id-diżabbiltà u perspettivi rilevanti oħra) fir-rigward ta’ kwistjonijiet relatati maż-żgħażagħ u l-benesseri tagħhom f’żoni rurali u remoti, sabiex tikkontribwixxi għat-titjib tal-għarfien, l-evidenza u d-data biex tiddefinixxi l-politiki fil-livelli kollha, filwaqt li tqis ukoll il-ħtieġa għall-possibbiltà ta’ mekkaniżmi ta’ monitoraġġ.

39. Trawwem sinerġiji bejn il-politika taż-żgħażagħ tal-UE u politiki u programmi rilevanti oħra tal-UE, pereżempju fir-rigward tal-iżvilupp rurali, l-agrikoltura u l-koeżjoni soċjali, inkluż bil-promozzjoni tal-adozzjoni tal-eżiti tad-Djalogu tal-UE maż-Żgħażagħ f’dan ir-rigward.

40. Tippromwovi l-attenzjoni dovuta għall-isfidi iffaċċjati miż-żgħażagħ f’żoni rurali u remoti fis-segwitu tal-attivitajiet fil-qafas tas-Sħubija għaż-Żgħażagħ bejn l-Unjoni Ewropea u l-Kunsill tal-Ewropa ( 27 )

JISTIEDEN LIS-SETTUR TAŻ-ŻGĦAŻAGĦ TAL-UE (28) BIEX:

41. Jikkontribwixxi għall-isforzi ta’ sensibilizzazzjoni fost iż-żgħażagħ u l-popolazzjoni ġenerali f’żoni rurali u remoti fir-rigward tal-opportunitajiet fi ħdan il-komunitajiet lokali tagħhom, bil-ħsieb li minn naħa waħda jippromwovi opportunitajiet professjonali u relatati max-xogħol, filwaqt li min-naħa l-oħra, juża l-miżuri disponibbli fis-settur biex jiġġieled kontra l-isterjotipi dwar iż-żgħażagħ rurali u jippromwovi b’mod proattiv stampa pożittiva taż-żgħażagħ f’żoni rurali u remoti.

42. Juża kemm jista’ jkun l-opportunitajiet ipprovduti mill-Erasmus+, il-Korp Ewropew ta’ Solidarjetà u programmi rilevanti oħra tal-UE sabiex l-irġiel u n-nisa żgħażagħ f’żoni rurali u remoti jilħqu l-potenzjal tagħhom.

(1) Adottata mill-Kunsill Ewropew fl-20 ta’ Ġunju 2019.

(2) Skont il-bażi tad-data tal-Eurostat fl-2018, 49,2 % taż-żgħażagħ fl-età ta’ bejn il-15 u l-24 sena kienu qed jgħixu f’żoni rurali.

(il-popolazzjoni tal-UE-28 skont il-livell edukattiv milħuq, is-sess, l-età u l-grad ta’ urbanizzazzjoni (%))

(3) https://espas.secure.europarl.europa.eu/orbis/sites/default/files/generated/document/en/ESPAS_Report2019.pdf

(Global trends to 2030 – Challenges and Choices for Europe, ESPAS, April 2019).

(4) https://www.unece.org/fileadmin/DAM/pau/age/Policy_briefs/ECE-WG1-25.pdf (Nota dwar il-Politika tal-UNECE dwar it-Tixjiħ Nru. 18 (2017)).

(5) https://ec.europa.eu/commfrontoffice/publicopinion/index.cfm/Survey/getSurveyDetail/instruments/FLASH/surveyKy/2224

(Ewrobarometru 478).

(6) Ibid in-nota 3 f’qiegħ il-paġna.

(7) Ara d-definizzjonijiet ta’ “żoni rurali” u “żoni remoti” fl-Anness.

(8) Is-sehem ta’ nies mgħobbija żżejjed bl-ispejjeż tal-abitazzjoni huwa aktar baxx fiż-żoni rurali tal-UE (Statistika Ewropea dwar ir-reġjuni u l-bliet, 2018).

(9) Eurofound (2019), Is rural Europe being left behind? (L-Ewropa rurali qed taqa’ lura?), Stħarriġ Ewropew dwar il-Kwalità tal-Ħajja tal-2016, Uffiċċju tal-Pubblikazzjonijiet tal-Unjoni Ewropea, il-Lussemburgu.

(10) Gżejjer żgħar abitati li mhumiex reġjuni ultraperiferiċi jew Pajjiżi u Territorji Extra-Ewropej (PTEE) iżda li l-aċċess għalihom huwa diffiċli minħabba n-nuqqas ta’ pontijiet ta’ konnessjoni, skarsezza tat-trasport bl-ajru u dak marittimu jew fatturi simili oħra (ara d-definizzjoni ta’ “żoni remoti” fl-Anness).

(11) Dawk elenkati fl-Art. 349 TFUE.

(12) Dawk elenkati fl-Anness II TFUE.

(13) In-nisa fiż-żoni rurali tal-UE jammontaw għal inqas minn 50 % tal-popolazzjoni rurali totali u jirrappreżentaw 45 % tal-popolazzjoni ekonomikament attiva. Skont l-analiżi, l-impjieg tan-nisa fir-reġjuni rurali tal-UE (klassi ta’ età 15-64) żdied bi kważi 2 % fil-perijodu ta’ bejn l-2013 u l-2017 (L-istatus professjonali tan-nisa rurali fl-UE, Parlament Ewropew, 2019).

(14) https://mdomsp.gov.hr/UserDocsImages/Vijesti2020/Creating%20Opportunities%20for%20Youth%20-%20outcomes%20report%2027%20mar%202020.pdf

(15) Barra mill-Edukazzjoni, Impjieg jew Taħriġ

(16) https://ec.europa.eu/eurostat/statistics-explained/index.php/Statistics_on_young_people_neither_in_employment_nor_in_education_or_training#NEETs:_analysis_by_degree_of_urbanisation

(17) https://ec.europa.eu/eurostat/statistics-explained/index.php/Archive:Impact_of_the_economic_crisis_on_unemployment.

(18) Ara d-definizzjoni fl-Anness.

(19) Ara d-definizzjoni fl-Anness.

(20) Ara d-definizzjoni fl-Anness

(21) https://interreg.eu/

(22) Kif stabbilit fl-Art. 2 TUE.

(23) Ara d-definizzjoni fl-Anness.

(24) Ibid nota 13 f’qiegħ il-paġna.

(25) Pereżempju, 6 % biss tal-azjendi agrikoli kollha fl-Unjoni Ewropea huma mmexxija minn bdiewa li għandhom taħt il-35 sena u hija sfida sinifikanti biex aktar żgħażagħ jiġu persważi jidħlu fil-qasam tal-biedja (https://ec.europa.eu/info/food-farming-fisheries/key-policies/common-agricultural-policy/income-support/young-farmers_en).

(26) Teknoloġija tal-informazzjoni u tal-komunikazzjoni.

(27) https://pjp-eu.coe.int/en/web/youth-partnership

(28) Ara d-definizzjoni fl-Anness.